《刘福老长官佚老堂》
宋代·释道潜

渊明未挂冠，志已蹈方外。何时辞五斗，散发从傲睨。

闲中气味好，至乐无与对。黄香识君心，机事劝早计。

古来轩冕事，端受外物制。有如缠蔓瓜，讵肯脱根蒂。

一朝秋风至，零落惊溃溃。佚老得天和，晚景期百岁。

超然闾里间，高风邈难继。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。